
Hva er religionsvitenskapelig metode? Hva er aktuelle metoder og metodedebatter innenfor vår tids religionsvitenskap? Hva skiller religionsvitenskapelige tilnærminger fra humaniora og samfunnsvitenskapene for øvrig? Dette er blant spørsmålene som belyses i Metode i religionsvitenskap. Metodepluralisme er innebygd i selve faget;  religionsvitenskap inkluderer ulike fag- og metodetradisjoner. Like fullt har religionsfaget utviklet egne metodiske innfallsvinkler og  perspektiver, for å avdekke, forstå eller forklare religion. Boken presenterer toneangivende metoder og diskuterer sentrale problemstillinger innenfor religionsfaget slik det praktiseres i Norge i dag. Dette inkluderer tekst- og diskursanalyse, bruk av internett og arkiver som kildemateriale, feltarbeid og intervju, billedstudier og etiske problemstillinger.

